CELEX: 32014D0396
Language: fi
Date: 2014-06-24 00:00:00
Title: 2014/396/EU: Komission täytäntöönpanopäätös, annettu 24 päivänä kesäkuuta 2014 , luvan antamisesta UV-käsitellyn leivontahiivan ( Saccharomyces cerevisiae ) saattamiseksi markkinoille elintarvikkeiden uutena ainesosana Euroopan parlamentin ja neuvoston asetuksen (EY) N:o 258/97 mukaisesti (tiedoksiannettu numerolla C(2014) 4114)

26.6.2014   
            
            
               FI
            
            
               Euroopan unionin virallinen lehti
            
            
               L 186/108
            
         Komission täytäntöönpanopäätös,
   annettu 24 päivänä kesäkuuta 2014,
   luvan antamisesta UV-käsitellyn leivontahiivan (Saccharomyces cerevisiae) saattamiseksi markkinoille elintarvikkeiden uutena ainesosana Euroopan parlamentin ja neuvoston asetuksen (EY) N:o 258/97 mukaisesti
   
      
         (tiedoksiannettu numerolla C(2014) 4114)
      
   
   (Ainoastaan ranskankielinen teksti on todistusvoimainen)
   
      (2014/396/EU)
   
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon uuselintarvikkeista ja elintarvikkeiden uusista ainesosista 27 päivänä tammikuuta 1997 annetun Euroopan parlamentin ja neuvoston asetuksen (EY) N:o 258/97 (1) ja erityisesti sen 7 artiklan,
   sekä katsoo seuraavaa:
   
               (1)
            
            
               Lallemand SAS -niminen yritys esitti 4 päivänä toukokuuta 2012 Yhdistyneen kuningaskunnan toimivaltaisille viranomaisille hakemuksen UV-käsitellyn leivontahiivan (Saccharomyces cerevisiae) saattamiseksi markkinoille elintarvikkeiden uutena ainesosana. UV-käsitelty leivontahiiva on tarkoitettu käytettäväksi hiivalla nostatettujen leipien, sämpylöiden ja konditoriatuotteiden valmistuksessa sekä ravintolisissä.
            
         
               (2)
            
            
               Yhdistyneen kuningaskunnan toimivaltainen elintarvikkeiden arviointielin antoi 31 päivänä elokuuta 2012 ensiarvioraporttinsa. Raportissaan se tuli siihen tulokseen, että UV-käsitelty leivontahiiva täyttää asetuksen (EY) N:o 258/97 3 artiklan 1 kohdassa uuselintarvikkeille asetetut arviointiperusteet.
            
         
               (3)
            
            
               Komissio toimitti ensiarvioraportin muille jäsenvaltioille 11 päivänä syyskuuta 2012.
            
         
               (4)
            
            
               Asiasta esitettiin perusteltuja muistutuksia asetuksen (EY) N:o 258/97 6 artiklan 4 kohdan ensimmäisessä alakohdassa asetetussa 60 päivän määräajassa.
            
         
               (5)
            
            
               Komissio pyysi 14 päivänä huhtikuuta 2013 Euroopan elintarviketurvallisuusviranomaista, jäljempänä ’elintarviketurvallisuusviranomainen’, tekemään lisäarvioinnin UV-käsitellyn leivontahiivan käytöstä elintarvikkeiden uutena ainesosana asetuksen (EY) N:o 258/97 mukaisesti.
            
         
               (6)
            
            
               Elintarviketurvallisuusviranomainen päätteli 12 päivänä joulukuuta 2013 antamassaan D-vitamiinilla täydennetyn UV-käsitellyn leivontahiivan turvallisuutta koskevassa tieteellisessä lausunnossa (2), että UV-käsitelty leivontahiiva, jonka D2-vitamiinipitoisuutta on parannettu, on turvallista aiotuissa käyttöolosuhteissa.
            
         
               (7)
            
            
               Sen vuoksi lausunto antaa riittävät perusteet vahvistaa, että UV-käsitellyn leivontahiivan käyttö elintarvikkeiden uutena ainesosana täyttää asetuksen (EY) N:o 258/97 3 artiklan 1 kohdassa vahvistetut perusteet.
            
         
               (8)
            
            
               Euroopan parlamentin ja neuvoston direktiivissä 2002/46/EY (3) ja Euroopan parlamentin ja neuvoston asetuksessa (EY) N:o 1925/2006 (4) säädetään elintarvikkeisiin ja ravintolisiin lisättyjen vitamiinien ja kivennäisaineiden käyttöä koskevista erityissäännöksistä. UV-käsitellyn leivontahiivan käyttö olisi sallittava, sanotun kuitenkaan rajoittamatta kyseisten erityissäännösten soveltamista.
            
         
               (9)
            
            
               Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   UV-käsitelty leivontahiiva, sellaisena kuin se on määritelty liitteessä I, voidaan saattaa unionin markkinoille elintarvikkeiden uutena ainesosana käytettäväksi liitteessä II mainittujen käyttötarkoitusten ja enimmäismäärien mukaisesti, sanotun kuitenkaan rajoittamatta direktiivin 2002/46/EY ja asetuksen (EY) N:o 1925/2006 säännösten soveltamista.
   2 artikla
   Tällä päätöksellä sallitun UV-käsitellyn leivontahiivan nimitys sitä sisältävien elintarvikkeiden pakkausmerkinnöissä on ”D-vitamiinia sisältävä leivontahiiva” tai ”D2-vitamiinia sisältävä leivontahiiva”.
   3 artikla
   Tämä päätös on osoitettu yritykselle Lallemand SAS, 19 rue des Briquetiers BP 59, 31702 Blagnac Cedex, Ranska.
   
      Tehty Brysselissä 24 päivänä kesäkuuta 2014.
      
         
            Komission puolesta
         
         Tonio BORG
         
            Komission jäsen
         
      
   
   
      (1)  EYVL L 43, 14.2.1997, s. 1.
   
      (2)  EFSA Journal 2014; 12(1):3520.
   
      (3)  Euroopan parlamentin ja neuvoston direktiivi 2002/46/EY, annettu 10 päivänä kesäkuuta 2002, ravintolisiä koskevan jäsenvaltioiden lainsäädännön lähentämisestä (EYVL L 183, 12.7.2002, s. 51).
   
      (4)  Euroopan parlamentin ja neuvoston asetus (EY) N:o 1925/2006, annettu 20 päivänä joulukuuta 2006, vitamiinien, kivennäisaineiden ja eräiden muiden aineiden lisäämisestä elintarvikkeisiin (EUVL L 404, 30.12.2006, s. 26).
   
      LIITE I
      UV-KÄSITELLYN LEIVONTAHIIVAN ERITELMÄ
      
         
            Määritelmä
         : Leivontahiiva (Saccharomyces cerevisiae) käsitellään ultraviolettivalolla, mikä saa aikaan ergosterolin muuttumisen D2-vitamiiniksi (ergokalsiferoliksi). Hiivatiivisteen D2-vitamiinipitoisuus vaihtelee välillä 1 800 000–3 500 000 IU D-vitamiinia/100 g (450–875 μg/g).
      
         
            Kuvaus
         : Kellertävänruskeita vapaasti juoksevia rakeita
      
         
            D2-vitamiini
         : 
      
                  Kemiallinen nimi
               
               
                  (5Z,7E,22E)-3S-9,10-sekoergosta-5,7,10(19),22-tetraen-3-oli
               
            
                  Synonyymi
               
               
                  Ergokalsiferoli
               
            
                  CAS-nro
               
               
                  50-14-6
               
            
                  Molekyylipaino
               
               
                  396,65 g/mol
               
            
         
            Hiivatiivisteen mikrobiologiset vaatimukset
         : 
      
                  Kolibakteerit
               
               
                  Enintään 1 000/g
               
            
                  
                     Escherichia coli
                  
               
               
                  Enintään 10/g
               
            
                  
                     Salmonella spp.
               
               
                  Ei saa esiintyä 25 grammassa
               
            
   
      LIITE II
      UV-KÄSITELLYN LEIVONTAHIIVAN SALLITUT KÄYTTÖTARKOITUKSET
      
                  Elintarvikeryhmä
               
               
                  Enimmäiskäyttömäärät
               
            
                  Hiivalla nostatetut leivät ja sämpylät
               
               
                  5 μg D2-vitamiinia/100 g lopputuotetta
               
            
                  Hiivalla nostatetut konditoriatuotteet
               
               
                  5 μg D2-vitamiinia/100 g lopputuotetta
               
            
                  Ravintolisät
               
               
                  5 μg D2-vitamiinia/päivä